
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind modificarea  şi completarea Legii nr. 571/2003 privind Codul fiscal, cu modificările şi completările ulterioare cu care comisia noastră a fost sesizată în fond cu adresa Biroului Permanent nr. Pl.x. 414  din  2  mai  2006.
	PREŞEDINTE,

Mihai Nicolae Tănăsescu

RAPORT

 asupra propunerii legislative privind modificarea  şi completarea 
Legii nr. 571/2003 privind Codul fiscal, cu modificările 
şi completările ulterioare
Cu adresa nr. Pl.x. 414 din 2 mai 2006, Biroul Permanent conform art.95 din Regulamentul Camerei Deputaţilor, republicat, a sesizat pentru examinare şi avizare în fond, Comisia pentru buget, finanţe şi bănci cu propunerea legislativă privind modificarea  şi completarea Legii nr. 571/2003 privind Codul fiscal, cu modificările şi completările ulterioare .

La întocmirea raportului s-a avut în vedere avizul favorabil al Consiliului Legislativ.
Guvernul nu susţine adoptarea acestei iniţiative legislative.
Prezenta propunere legislativă  are ca obiect modificarea Legii nr. 571/2003 privind Codul fiscal, cu modificările şi completările ulterioare, în scopul corelării prevederilor art. 295 alin.(1) din Codul fiscal aşa cum a fost modificat prin Legea nr. 247/2005 privind reforma în domeniile proprietăţii şi justiţiei, precum şi măsurile adiacente cu  celelalte prevederi ale Legii nr. 571/2003 ce fac referire la impozitul pe teren.
Astfel, „se impune modificarea literei b)  a articolului 248, precum şi a alineatului (2) al articolului 256 în sensul exceptării impozitului realizat în condiţiile art. 258 alin. (6) din Codul fiscal de a constitui impozit local şi de a fi plătit la bugetul local al unităţii administrativ-teritoriale în raza căreia este situat terenul, aşa cum este stipulat în Codul fiscal în vigoare”.
Propunerea legislativă face parte din categoria legilor ordinare, potrivit art. 76 din Constituţia României, republicată.

La lucrările comisiei au participat 20 deputaţi, din totalul de 26 membri ai comisiei.

Raportul comisiei a fost adoptat cu  unanimitate de voturi. 
Propunerea legislativă a fost respinsă de Senat în şedinţa din data de 26 aprilie 2006.

Propunerea legislativă, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor .
In urma dezbaterii propunerii legislative privind modificarea  şi completarea Legii nr. 571/2003 privind Codul fiscal, cu modificările şi completările ulterioare, în şedinţa din data de 23.05.2006 , comisia propune respingerea deoarece urmează a fi prezentat de Guvern, proiectul de act normativ pentru modificarea şi completarea Legii nr. 571/2003 privind Codul fiscal, cu modificările şi completările ulterioare iar aspectele vizând corelarea respectivelor prevederi din Codul fiscal ar putea fi avute în vedere în noul act normativ.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


             Expert parlamentar:
              Ene Giorgiana

